ઇમર્જન્સીમાં ઇન્દિરા ગાંધીએ સંવિધાનમાં સુધારા કરીને ચૂંટણી પાછી ઠેલવા માટે લોકસભાની મુદત વધારીને છ વર્ષ કરી દીધી હતી! આજે સંવિધાન સાથે કોઈ ચેડાં કરવામાં આવ્યાં નથી, થઈ શકે એમ પણ નથી અને લોકસભાની ચૂંટણી પાછી ઠેલવાની વાત નથી, વહેલી થાય એવો ડર વિપક્ષોને છે! મૂળ તો વિપક્ષી નેતાઓને સંવિધાન નહિ, સત્તાની ચિંતા છે! નરેન્દ્ર મોદી 2019માં જીતી જાય તો પછી એમને હટાવી નહિ શકાય એવો ભય છે અને તેથી એમને રોકવા-હટાવવા માટેની કવાયત છે. 2014 પછી ભાજપ-એનડીએની વિજયકૂચ જારી હતી. ભાજપ અને એનડીએ ઉપરાંત બિનકોંગ્રેસી સરકારો તમામ રાજ્યોમાં છે. ગુજરાત પછી કર્ણાટકમાં ભાજપને સત્તા મળવાની શક્યતા હતી ત્યારે કોંગ્રેસે જનતા દળ (એસ) સાથે સમાધાન કરીને સત્તા મેળવી લીધી. પંજાબ અને કર્ણાટકમાં કોંગ્રેસના હાથમાં સત્તા છે. પ્રાદેશિક પક્ષોએ ભાજપને રોકવા માટે કામચલાઉ કોંગ્રેસનો હાથ પકડ્યો છે, પણ આ વ્યવસ્થા કાયમી નથી. કોંગ્રેસને પણ એનાથી દૂર રાખવાનો ખાનગી એજન્ડા છે. આમાં બંગાળનાં મમતા બેનરજી અને આંધ્રના ચંદ્રાબાબુ નાયડુ જોડાયાં છે. એમનાં કારણ અલગ છે. બંગાળમાં માર્ક્સવાદી અને કોંગ્રેસને હટાવીને ભાજપ બીજા નંબરે છે. આંધ્રમાં નાયડુ સામે સ્થાનિક જગમોહન રેડ્ડીનો પડકાર છે. તેથી રાજ્યને વિશેષ દરજ્જો આપવાની માગણી કરીને નાયડુએ ત્રાગું કર્યું છે. પ્રાદેશિક પક્ષોને સત્તા ગુમાવવાનો ડર છે. કોંગ્રેસની ગણતરી એવી છે કે અત્યારે મહાગઠબંધનમાં ભલે લોકસભાની પચાસ ટકાથી ઓછી બેઠકો ફાળવાય – આજ નહિ તો કલ હમારા હૈ…